ועדת הכלכלה, כנסת 17, פרוטוקול מספר 732, 2008-12-22 12:30

רוברט אילטוב: שלום לכל הנוכחים, אנחנו מתחילים דיון על תקנות להסדרת הפיקוח על כלבים (תיקון), התשס"ט-2008.

רוברט אילטוב: אבקש מנציגי משרד החקלאות להתייחס לנושא, כל השינויים שאתם מציעים, בבקשה.

אפרת אביאני: התיקון המבוקש העניין העיקרי בדחיפות שלו הוא בתיקון של תקנה 17 לתקנות העיקריות שמדבר על פרטי המידע שיהיו גלויים לעיון הציבור באתר האינטרנט של משרד החקלאות לפי החוק.

אפרת אביאני: לפי החוק אפשר שחלק מפרטי המידע שנוגעים לבעל הכלב יהיו גלויים וכרגע הפרטים הגלויים הם שמו וכתובתו של בעל הכלב ופרטים לגבי הכלב ולגבי הרישיון.

אפרת אביאני: מתחילתה של התקנה היא ניתנה כהוראת שעה שתוקפה לשנתיים ימים בגלל הסוגיה שמספר הטלפון של בעל הכלב הייתה שנויה במחלוקת.

אפרת אביאני: דובר על כך שיש נחיצות מסוימת שגם מספר הטלפון של בעל הכלב יהיה גלוי לעיון הציבור כך שאם כלב הולך לאיבוד - - -

רוברט אילטוב: והיום נפתרה המחלוקת?

אפרת אביאני: נציג היום את ההיבטים של הסוגיה הזאת.

אפרת אביאני: כפי שאנחנו מבינים היא כנראה לא הסתיימה למרות שלנו יש עמדה מאוד ברורה ומראש זה ניתן לשנתיים.

אפרת אביאני: לאחר דיון נוסף בוועדה שוב הוארך תוקף התקנה בשנה אחת כאשר משרד החקלאות התבקש לבחון האם ראוי שמספר הטלפון של בעלי הכלבים יהיה גלוי ומה הדרכים לאפשר לבעל כלב שמעוניין בכך שהפרטים שלו יהיו גלויים.

אפרת אביאני: מכיוון שהוספת מספר הטלפון של בעל הכלב כפרט שגלוי לעיון הציבור זו סוגיה שכרוכה בפגיעה בפרטיות - אין צורך להכביר מילים.

אפרת אביאני: אני רק רוצה להבהיר שהעמדה שלנו וגם העמדה של משרד המשפטים וכמו שהבנתי היום, גם העמדה של הייעוץ המשפטי של הכנסת היא שאין צורך שמספר הטלפון של בעל הכלב יהיה גלוי בפרטי המידע הללו.

אפרת אביאני: אנחנו הגשנו את הנוסח הזה של התקנות לאישור של הכנסת כי הבנו כנראה בטעות מהדיונים הקודמים שוועדת הכלכלה - - -

איתי עצמון: לא שאין צורך שמספר הטלפון יהיה גלוי כשלעצמו, אנחנו חושבים שלא ראוי שברירת המחדל תהיה שמספר הטלפון יופיע.

איתי עצמון: לעומת זאת נתבקשתם לבחון אפשרות שמספר הטלפון יהיה גלוי אם בעל הכלב מעוניין בכך, כלומר יש בכך כן לתת תועלת לבעל הכלב.

בוריס יעקובסון: אנחנו מריצים את אתר רישום הכלבים כבר מספר שנים.

בוריס יעקובסון: אנחנו יודעים שרוב האנשים כן מעוניינים שהטלפון שלהם יופיע.

בוריס יעקובסון: היום באתר רשומים 343,000 כלבים שזה נניח 320,000 בתי אב כי יש אנשים שיש להם כמה כלבים.

בוריס יעקובסון: כל יום יש כניסות רבות לאתר, אלפי כניסות כי גם רופאים וטרינרים בודקים, גם אזרחים בודקים את אימות הפרטים שלהם והם מעוניינים שהטלפון שלהם יהיה.

רוברט אילטוב: מי שמעוניין לא יכול לפרסם שם את הטלפון שלו.

בוריס יעקובסון: לא.

בוריס יעקובסון: כל הפרטים של אדם שמגיעים למשרד הרישום מועברים בעת חיסון הכלב או רישום הכלב ברשות המקומית, שם מאמתים את הפרטים והם עוברים בצורה אלקטרונית למרכז הארצי שקולט את כל הפרטים.

בוריס יעקובסון: לנהל 300,000 בקשות לכאן או לכאן זה דבר בלתי אפשרי, לפחות אצלנו.

בוריס יעקובסון: אנחנו לא בזק ולא 144.

בוריס יעקובסון: מה שעשינו עד עתה זה קישור לאתר בזק.

בוריס יעקובסון: כלומר כל אדם שנכנס, רופא או מי שמצא כלב, כי מי מחפש את הטלפון של הבעלים?

בוריס יעקובסון: או רופא מטעם הרשות או אדם שמצא כלב של מישהו ורוצה להחזיר לו.

בוריס יעקובסון: רק לצורך זה צריך את הטלפון.

בוריס יעקובסון: רוב האנשים מעוניינים שימצאו אותם כמה שיותר מהר וגם אנחנו מעוניינים שכמה שיותר מהר יחזירו להם את הכלב.

לאה ורון: גם אם אדם מוצא כלב ולכלב יש שבב – עדיין הוא צריך לפנות לרופא וטרינר על מנת שיקרא את השבב כי הוא לא יכול בעצמו לקרוא את הפרטים שמצויים על השבב.

בוריס יעקובסון: היום ברוך השם כמעט בכל רחוב יש רופא וטרינר, יש כ-800 רופאים וטרינרים שהם מורשי חיסון ומורשי שיבוב שאחת מהדרישות לכך היא שיהיה להם קורא שבבים.

בוריס יעקובסון: הם בהחלט ישמחו לתת את השירות.

בוריס יעקובסון: אומרים להם את מספר השבב, היום באינטרנט נכנסים ומוצאים את האדם.

בוריס יעקובסון: זה עובד נפלא.

בוריס יעקובסון: מה שקורה הוא שאנחנו גם מנהלים 4 שעות מענה קולי ואז מתחילים להתקשר ולשאול.

בוריס יעקובסון: יש כאלה שבודקים ב-144 ואז מחפשים את הטלפון אבל רוב האנשים מאוד מעוניינים לדעת.

בוריס יעקובסון: אנחנו חושבים שאחת מהאפשרויות היא להסתיר את הטלפון לאלה שלא מעוניינים, כמו 144 שגם עובד כך.

בוריס יעקובסון: שם צריך לפנות ל-144 ולהגיד שאני מבקש שהטלפון שלי יהיה חסוי.

רוברט אילטוב: מתי האדם יכול לעשות זאת?

רוברט אילטוב: בדיעבד?

רוברט אילטוב: אחרי שתפרסמו אז הוא מודיע לכם שהוא לא מעוניין.

בוריס יעקובסון: כן.

בוריס יעקובסון: הוא צריך לפנות למרכז כי אי אפשר לעשות את זה דרך הרשות המקומית, זה בלתי אפשרי.

בוריס יעקובסון: הוא יכול לא למסור את הטלפון אבל לפי החוק הוא חייב למסור את הטלפון לרשות המקומית והכל מטופל בתוכנה.

איתי עצמון: אתה מבין את הבעייתיות שלמעשה לפי הדברים שאתה אומר מספר הטלפון יהיה גלוי אלא אם כן אדם ביקש שלא.

בוריס יעקובסון: מה שאפשר לעשות אם הוועדה תרשה לי, עקרונית, אף אחד לא מחפש את האדם לפי שמו.

בוריס יעקובסון: אנחנו יכולים לוותר על החיפוש לפי שם של אדם ולהשאיר רק מספר שבב.

בוריס יעקובסון: כלומר, כדי לדעת את מספר הטלפון צריך לדעת את מספר השבב של הכלב שלו, למצוא אותו.

בוריס יעקובסון: אני לא כל כך צריך שיחפשו משה כהן או כהן משה, זה לא מעניין אף אחד, אין טעם לחפש את האדם לפי שמו.

לאה ורון: יהיה מספר שבב ומספר טלפון.

לאה ורון: על מנת לדעת מי הבעלים של אותו כלב שנושא את השבב הזה והזה בגופו – ממילא יצטרך מי שמצא כלב ללכת לרופא וטרינר, ממילא יצטרכו להתקשר ואז יגידו: הבעלים של הכלב שנושא שבב זה וזה שמספרו כך וכך זו לאה ורון שמספר הטלפון שלה הוא כך וכך.

לאה ורון: אבל הפרסום יהיה טלפון ומספר שבב, לא טלפון ושם.

רוברט אילטוב: אני חושב שזו הצעה טוב.

אפרת אביאני: בפעמים הראשונות שביקשנו להאריך את תוקף התקנה ציינו שיש מצבים שבהם צריך לערוך חיפוש לפי שם בעל הכלב.

אפרת אביאני: למשל כאשר יש נשיכה והכלב נמלט אבל הנשוך יודע שהכלב שנשך אותו הוא הכלב של מר כך וכך.

אפרת אביאני: אפשר למצוא את הכלבים שרשומים על שם אותו אדם במרכז הרישום.

רוברט אילטוב: ולפי מספר שבב אי אפשר למצוא את האדם?

אפרת אביאני: מספר שבב אתה יכול לחפש כשיש לך את הכלב.

אפרת אביאני: פה אנחנו מדברים על מצב שאתה לא יודע מי הכלב, אתה יודע שהוא שייך לאדם מסוים.

אפרת אביאני: קרו לנו מקרים כאלה ביישובים קטנים.

אפרת אביאני: לכן אני חושבת שדווקא את האפשרות הזאת צריך להשאיר.

אפרת אביאני: אולי את האפשרות להגיע למספר הטלפון לא דרך חיפוש בעל הכלב אלא דרך השבב אבל אנחנו צריכים לראות אם זה אפשרי מבחינה טכנית.

רוברט אילטוב: אתם לא יכולים לתת תשובה כרגע בעניין?

אפרת אביאני: כרגע לא.

אפרת אביאני: מה שאנחנו רוצים להציג בפני הוועדה זה את שתי החלופות.

אפרת אביאני: אנחנו מוכנים כרגע להציע 2 אפשרויות אבל שרק יהיה מובהר דבר אחד.

אפרת אביאני: אנחנו מבקשים שתוקף התקנה מכאן ולהבא יהיה קבוע.

אפרת אביאני: שלא יחודש כהוראת שעה.

אפרת אביאני: מבחינתנו הצורך בפרסום פרטי הבעלים בין עם מספר הטלפון ובין בלי מספר הטלפון הוא צורך חיוני.

איתי עצמון: זאת נקודה מאוד משמעותית כי ההוראה הזאת נקבעה כהוראת שעה בגלל המחלוקת על מספר הטלפון.

רוברט אילטוב: ממה שאני שומע נראה לי שעד עכשיו המחלוקת לא נפתרה, לכן אני לא בטוח שאבטל את הוראת השעה, כנראה שנמשיך את הוראת השעה כי כל עוד יש מחלוקת, ואני רוצה להגיד לכם שאנחנו פה בכנסת קבענו שנושאי מחלוקת בכלל לא יעלו כאן.

אפרת אביאני: אבל אם לא נחדש את התקנה עד ה-31 בדצמבר האתר ירד ולא יהיה.

רוברט אילטוב: לכן נחדש וניתן לכם הזדמנות לפתור את המחלוקת.

רוברט אילטוב: אני לא יכול במצב של היום, בסטטוס של הכנסת של היום להכריע בסוגיה הזאת כשיש מחלוקת.

רוברט אילטוב: גם ח"כים לא התייצבו פה היום לכן אני משאיר את זה כהוראת שעה כדי שתוכלו להמשיך לעבוד.

איתי עצמון: תוקף תקנה 17 הוא עד ה30 לחודש הזה.

איתי עצמון: הוועדה יכולה לאשר אותה בנוסח כפי שהוא היום לתקופה נוספת.

איתי עצמון: להשאיר את הוראת השעה ולהאריך לתקופה נוספת.

אפרת אביאני: לעשות תיקון בתקנות הקודמות?

איתי עצמון: בעניין הזה תתייעצו עם משרד המשפטים.

איתי עצמון: לפי מה שאני מבין צריך לעשות תיקון לתקנות מ-2007 כלומר תוקפה של תקנה 17 עד ל...

איתי עצמון: כפי שהוועדה תקבע.

בוריס יעקובסון: דבר נוסף, הרישום במרכז הרישום מופיע כשבועיים אחרי רישום הכלב.

בוריס יעקובסון: אם לתת את השבועיים האלה כזמן לפנייה למרכז הרישום כדי להסיר את הטלפון זה מצוין שאפשר לעשות את זה - - -

רוברט אילטוב: אני לא רוצה להיכנס לסוגיה הזאת.

רוברט אילטוב: ניתן תוקף חוקי להוראת שעה כדי שתמשיכו לעבוד.

רוברט אילטוב: אני חושב שלא ראוי בתקופת מעבר לקבוע דברים שקשורים לזכויות הפרט.

רוברט אילטוב: זו סוגיה מאוד מורכבת והנושא של זכויות הפרט הוא חשוב ולא נפר אותו.

אפרת אביאני: אפשר להאריך שוב לשנתיים במקום לשנה?

איתי עצמון: דווקא הארכת הוראת השעה יוצרת הכנת זמן שהוועדה שוב יכולה להידרש לנושא.

רוברט אילטוב: אני חושב שאם אתם דווקא רוצים לדון על הנושא הזה, כדי שזה לא יהיה בבחירות הבאות ושוב נאריך את זה – אני חושב ששנה זה טוב.

רוברט אילטוב: לכן עם הארכות שיש היום אני חושב ששנה זה טוב.

איתי עצמון: כלומר עד ה-31 בדצמבר 2009?

רוברט אילטוב: כן, כדי שהוועדה תוכל לדון בעוד 11 חודש בנושא הזה בהרחבה.

איתי עצמון: אני מבין שבנוסף לסוגיה הזאת אתם מביאים עוד 2 נושאים שגם בהם צריך לדון.

איתי עצמון: אחד זה נושא הדיווחים והשני - - -

רוברט אילטוב: זה משהו מהותי או שאנחנו יכולים להשאיר אותו?

איתי עצמון: זה מהותי.

אפרת אביאני: אני אסביר.

אפרת אביאני: הנושא הנוסף שמוסדר בתקנות שאנחנו מציעים זה נושא של מסירת הודעות.

אפרת אביאני: מי שמפעיל את החוק אלה הרופאים הוטרינרים ברשויות המקומיות, הם הגורמים שיש להם את סמכויות הפיקוח והאכיפה לפי החוק.

אפרת אביאני: לפי החוק במהלך העבודה שלהם הם נדרשים למסירת הודעות לבעלי כלבים.

אפרת אביאני: החוק בכל מקום אומר שהודעות תימסרנה בדרכים שיקבע השר אבל עד עכשיו השר לא קבע דרך אחת שתחול לגבי כלל מסירת ההודעות ולכן אנחנו מבקשים לקבוע אותה בתקנה 16.

איתי עצמון: כלומר לאורך התקנות יש סוגים שונים של דיווחים והודעות ולגבי כל דיווח והודעה יש דרך שונה של מסירה.

אפרת אביאני: נכון.

איתי עצמון: למה החלטתם לעשות האחדה?

אפרת אביאני: בגלל שהדרישה הזאת הגיעה מהשטח.

אפרת אביאני: נוצר צורך לקבוע איזשהו הסדר אחיד שיהיה נוח וקל וידוע וברור לגבי כל סוגי ההודעות והדיווחים שצריך למסור.

איתי עצמון: אני מציע שתקריאי מה השינויים.

איתי עצמון: אני מבין שהשינוי הוא בתקנה 1 ותקנה 2 לתקנות המונחות בפני הוועדה זה תיקונים טכניים?

אפרת אביאני: אלה תיקונים טכניים שמוחקים את דרכי מסירת ההודעות שמופיעות שם מכיוון שאנחנו קובעים הוראה כללית בתקנה 16.

איתי עצמון: אני מבקש אם תוכלי להסביר לוועדה מה הדיווחים הנוספים שאתם מוסיפים לעומת המצב המשפטי הקיים?

אפרת אביאני: המצב המשפטי הקיים הוא שהשר לא קבע דרכים כלליות למסירת הודעות.

אפרת אביאני: אין דרכים והרופאים הוטרינרים והרשויות המקומיות פועלים לפי איזשהו נוהל שהם קבעו לעצמם ולנוהל הזה אין תוקף משפטי לפי התקנות.

אפרת אביאני: השר לפי החוק צריך לקבוע דרכים למסירת הודעות.

אפרת אביאני: אנחנו קובעים את הדרך ומבקשים לקבוע שהודעות ודיווחים שרופא וטרינר עירוני צריך למסור לפי החוק יימסרו או במסירה אישית לפי כתובת ידועה כלשהי של בעל הכלב או בדואר רשום לפי כתובת בעליו של הכלב, רשומה במרכז הרישום או במרשם האוכלוסין.

אפרת אביאני: לגבי מרשם האוכלוסין קיבלנו הערה מיושב ראש ועד הרופאים הוטרינרים ברשויות המקומיות שלא נמצא פה, ד"ר אבן צור, קיבלנו הערה מד"ר אבן צור שביקש למחוק את האפשרות למסור הודעות בדואר רשום לפי הכתובת במרשם האוכלוסין.

אפרת אביאני: הוא אומר שלהרבה רופאים וטרינרים ברשויות המקומיות אין גישה למאגר המידע הזה ובמיוחד ברשויות קטנות ולכן להטיל חובה כזאת על הרופאים הוטרינרים הרשותיים זה לא דבר ראוי כאשר המטרה של ההוראה הזאת היא להקל על דרכי מסירת ההודעות.

אפרת אביאני: מה שאנחנו עוד קובעים פה הוא שזו חזקת מסירה בדואר רשום שיראו את ההודעה שנשלחה בדואר רשום לפי הכתובת במרכז הרישום כאילו נתקבלה בתוך שבוע ימים.

אפרת אביאני: גם הנושא של מסירה לבן משפחה שנראה שהוא מעל גיל 18 שנה שזו תהיה מסירה כדין לצורך החוק.

איתי עצמון: בנושא הזה אימצתם את ההוראות של תקנה 481 לתקנות סאד"ה במסירת תיק לבית דין.

אפרת אביאני: אולי בלי לשים לב אבל כן.

איתי עצמון: כתבתם: לפי מראית עין מלאו לו 18 שנים.

איתי עצמון: היום גם אדם בן 16 יכול להיראות בן 18.

אפרת אביאני: זה לפי ההסדרים שמקובלים היום לגבי מסירת הודעות לצורך הליכים משפטיים.

אפרת אביאני: מסירה גם לבן משפחה שמתגורר איתו מעל גיל 18 היא מסירה כדין.

רוברט אילטוב: אבל אם הוא רק נראה כבן 18 - - -

אפרת אביאני: זה מה שהחוק קובע לא רק פה.

אפרת אביאני: זה הסדר שמקובל לא רק כאן.

רוברט אילטוב: אדם יכול להיות בן 14 ונראה בן 20.

רוברט אילטוב: עם כל הכבוד, נתת לילד בן 14 מסירה, בעיני זה לא נחשב.

אפרת אביאני: אנחנו לא קובעים פה שום דבר חדש, אנחנו מעתיקים הסדרים קיימים לגבי מסירת כתבי בית דין.

רוברט אילטוב: זה לא יפה להעתיק.

רוברט אילטוב: צריך להיות הסדר הגיוני.

אפרת אביאני: אלה הסדרים מקובלים בחקיקה במדינת ישראל שמסירה למי שנחזה להיות מעל גיל 18 היא מסירה כדין.

אפרת אביאני: אנחנו לא קובעים פה הסדר חדש, אנחנו נשענים פה על הסדרים שנקבעו בדברי חקיקה מקובלים אחרים.

אפרת אביאני: אנחנו בסך הכל מבקשים לאמץ את זה.

בוריס יעקובסון: אני רק אסביר למה משמשת המסירה ואיזה מידע מוסרים במכתב רשום וכו'.

בוריס יעקובסון: העניין הזה נועד בעיקר לגבי כלבים שנמצאים בתחנת הסגר או נמצאו משוטטים ואז על פי השבב מוצאים את הבעלים ואומרים: בבקשה, תבוא לקחת את הכלב.

בוריס יעקובסון: מה שקרה באשקלון זה שהתקשרו בטלפון הביתה, השאירו הודעה במשיבון ובזה הסתפקו ותוך 10 ימים החוק התיר להרוג את הכלב.

בוריס יעקובסון: כאן זה בא להסדיר שרופא רשותי צריך לעשות ולהגיע לבעל הכלב בצורה כזאת שההודעה תמצא אותו.

בוריס יעקובסון: לצורך כך נועדה התקנה.

פיני קבלו: גם הסגר הכלבים עולה כסף לעירייה.

לאה ורון: זו בלתה מטרת ההודעה?

בוריס יעקובסון: כן בגדול.

רוברט אילטוב: יש עוד מקרים שצריך להעביר הודעה או שזו ההודעה היחידה?

אפרת אביאני: התקנות מדברות על הרבה סוגים של הודעות.

בוריס יעקובסון: אם כלב נשך וצריך להסגיר אותו.

רוברט אילטוב: במקרה שכלב נשך ובוודאי תהיה שם תביעה משפטית - חשוב שזה לא יהיה ילד שיקבל את ההודעה.

איתי עצמון: למרות שכתבתם כאן:

איתי עצמון: הודעה שנמסרה אישית תראו אותה כאילו נתקבלה במועד המסירה.

איתי עצמון: השאלה האם רואים הודעה שנמסרה לבן משפחה כהודעה אישית מכיוון שאין אפשרות למצוא אותו.

איתי עצמון: זה לא כל כך ברור לפי הנוסח, אפשר להבין את זה לכאן או לכאן לפי הנוסח שלכם.

אפרת אביאני: הכוונה היא שאם זה נמסר לבן משפחה שגר עימו - - -

איתי עצמון: זאת נחשבת להודעה שנמסרה אישית?

אפרת אביאני: זאת תיחשב להודעה שנמסרה אישית.

איתי עצמון: זה לא כתוב.

אפרת אביאני: אז נוסיף את זה ויראו את ההודעה כהודעה שנמסרה אישית.

איתי עצמון: זה נראה לכם תקין?

אפרת אביאני: אלו הסדרים מקובלים.

איתי עצמון: זאת אומרת שזאת תיחשב כמסירה אישית ואז כשמפעילים את חזקת המסירה - - -

רוברט אילטוב: אני רוצה לסיים פה את הדיון.

רוברט אילטוב: אני חושב שכל ההסדרים הנוספים והחדשים, כל התוספות - תצטרכו להוסיף בכנסת הבאה.

רוברט אילטוב: אני מאריך רק את הוראת השעה במסגרת שהיא הייתה ואני חושב שיש צורך לדון בהרחבה בנושאים האלה כשהכנסת תהיה פעילה במאה אחוז וגם הממשלה.

רוברט אילטוב: לכן נתחיל להקריא את התקנות מבלי תוספות.

רוברט אילטוב: בבקשה פיני קבלו, נציג שלטון המקומי.

פיני קבלו: הנושאים האלה עלו ביחד עם משרד החקלאות והגורמים האחרים ואנחנו כשלטון מקומי תומכים ונותנים יד לכל התקנה הזאת.

פיני קבלו: אני חושב שזה המקום גם לאשר את כל התוספות, חבל כי אנחנו עוסקים פה בכל נושא בני אדם, כלבים וכל מה שקשור.

פיני קבלו: בדרך כלל השלטון המקומי ומקובל על משרד החקלאות, בדרך כלל יש הסכמה וגם חברי הכנסת שמשתתפים מברכים על ההבהרות.

רוברט אילטוב: לא שמעתי אף חבר כנסת מברך ומשתתף.

פיני קבלו: כרגע הם לא נמצאים.

רוברט אילטוב: אני רוצה לתת את הבסיס המשפטי, החוקי לפעילות של התקנות האלה.

רוברט אילטוב: יחד עם זה אני רוצה שבסוגיות שקשורות לפרט יהיה דיון יותר רחב עם הסברים יותר מפורטים.

רוברט אילטוב: לכן אני לא רוצה לקבל פה החלטות שתהיינה להם אחר כך השלכות על הציבור.

רוברט אילטוב: במיוחד בתקופה הזאת הישיבות הן קצרות בהסכמה, לא נראה לי שיש בסוגיות האלה הסכמה מלאה מכל הגורמים, אין פה את כל הגורמים, אתם פה סך הכל שני צדדים.

רוברט אילטוב: יש פה הרבה יותר גורמים בנושא, לא שמעתי אותם.

רוברט אילטוב: לכן לקבל החלטה בדברים חשובים אני לא חושב שזה יהיה נכון לשלוף מהמותן.

רוברט אילטוב: אנחנו נאשר את הוראת השעה כפי שהיא לשנה נוספת עד ה-31 בדצמבר 2009.

רוברט אילטוב: את כל התוספות תוכלו להביא לכנסת מייד אחרי הבחירות.

רוברט אילטוב: תהיה פה עבודה מלאה של הוועדה, נשמח לדון בזה.

רוברט אילטוב: בבקשה תקראי.

אפרת אביאני: תקנות להסדרת הפיקוח על כלבים (תיקון), התשס"ט-2008.

אפרת אביאני: בתוקף סמכותי לפי סעיפים 7(ג)(ו), 9 ו-25 לחוק להסדרת הפיקוח על כלבים, התס"ג-203, ובאישור ועדת הכלכלה של הכנסת אני מתקין תקנות אלה; תיקון תקנה 1.

אפרת אביאני: בתקנות להסדרת הפיקוח על כלבים (תיקון) התשס"ח-2007 בתקנה 3, במקום "לשנה" יבוא "לשנתיים".

איתי עצמון: עדיף עד ליום 31 בדצמבר 2009.

רוברט אילטוב: וזה לשנה, זה לא לשנתיים.

אפרת אביאני: בתקנות הקודמות זה היה לשנה, אז עכשיו אם אני אומרת לשנתיים זה ממשיך לשנה הבאה.

איתי עצמון: אושרה הארכה של הוראת השעה שבתקנה 17 עד ה-31 בדצמבר 2009.

רוברט אילטוב: אני מעלה את זה להצבעה.

רוברט אילטוב: מי בעד?

רוברט אילטוב: אין מתנגדים, אושר פה אחד, תודה, הישיבה נעולה.